18 personer er kommet til skade, efter at en bus og en lastbil i eftermiddag stødte sammen nord for Hobro i Jylland.

Det oplyser vagtcentralchefen i Region Nordjylland.

De tilskadekomne er kørt til sygehusene i Randers, Aalborg og Aarhus.

- Vi har sendt 18 ambulancer, to akutlægebiler og en akuthelikopter til stedet. De fleste køres til Aalborg og Randers, mens en enkelt flyves til Aarhus, siger vagtcentralchef Jan Lindberg til DR Nordjylland.

DR's reporter er på stedet og siger om ulykken:

- Det ser ud til, at lastbilen er kørt op bag i bussen. Lastbilens forende er smadret, og bussens bagende er revet væk, siger DR-reporter Thomas Bach Poulsen.

Han fortæller, at der lige nu holder flere ambulancer på stedet, og at flere allerede er kørt væk. En redningshelikopter har også forladt stedet, fortæller han.

Læs også : 12 personer er kommet til skade i ulykke med skolebus i Nordjylland

Bussen kørte med asylbørn. Der var 38 børn i bussen, oplyser politiet.

- Alle børnene er kommet ud af bussen. Dem, der ikke er kørt væk med ambulancer, har fået lov til at komme ind på en gård i området, siger DR's reporter Thomas Bach Poulsen.

Ifølge reporteren er børnene i teenagealderen.